|  |  |  |
| --- | --- | --- |
|  | | Κοινοβουλευτική Ομάδα Λεωφ. Ηρακλείου 145, 14231 ΝΕΑ ΙΩΝΙΑ,  τηλ.: 2102592213, 2102592105, 2102592258, fax: 2102592097  e-mail: ko@vouli.kke.gr, http://www.kke.gr  Γραφεία Βουλής: 2103708168, 2103708169, fax: 2103707410 |
|  |  | |

**ΕΡΩΤΗΣΗ**

**Προς τον Υπουργό Προστασίας του Πολίτη**

**Θέμα:** Ελλείψεις στο αερομεταφερόμενο πεζοπόρο τμήμα της Πυροσβεστικής με έδρα την Αλεξανδρούπολη

Μετά την πρόσφατη περιοδεία του Κομμουνιστικού Κόμματος Ελλάδας σε Πυροσβεστικές Υπηρεσίες της Ανατολικής Μακεδονίας και Θράκης και την επίσκεψη στο αερομεταφερόμενο πεζοπόρο τμήμα της Πυροσβεστικής με έδρα την Αλεξανδρούπολη, διαπιστώθηκε ότι το ένα τρίτο (1/3) των οργανικών θέσεων του πεζοπόρου τμήματος είναι κενές, ενώ τα κενά που δημιουργήθηκαν μετά την πρόσληψη των εποχικών πυροσβεστών ως πενταετών πυροσβεστών το 2019, δεν έχουν αναπληρωθεί.

Η μεγάλη έλλειψη σε προσωπικό, έχει ως συνέπεια οι ομάδες του πεζοπόρου τμήματος να αποτελούνται από 5 πυροσβέστες και ένα επικεφαλής, αντί για οκτώ 8 πυροσβέστες και ένα επικεφαλής, που θα έπρεπε να ήταν η σύνθεσή του, καθώς επίσης ιδιαίτερα σοβαρό θέμα προκύπτει και με την ηλιακή σύνθεση του πεζοπόρου τμήματος, αφού ο μέσος όρος της ηλικίας των πυροσβεστών ξεπερνάει τα πενήντα (50) χρόνια.

Ακόμη από την αντιπροσωπεία του ΚΚΕ διαπιστώθηκε ότι το πεζοπόρο τμήμα διαθέτει απαρχαιωμένα εργαλεία, όπως αλυσοπρίονα, τα οποία έχουν να αντικατασταθούν από το 2000, έτος που ιδρύθηκε το αντίστοιχο τμήμα.

**ΕΡΩΤΑΤΑΙ ο κ. Υπουργός** τι μέτρα θα λάβει η κυβέρνηση:

* Για την ενίσχυση του αερομεταφερόμενου πεζοπόρου τμήματος της Πυροσβεστικής με έδρα την Αλεξανδρούπολη, με το αναγκαίο προσωπικό, με σταθερές και μόνιμες σχέσεις εργασίας;
* Για την άμεση αντικατάσταση του υλικοτεχνικού εξοπλισμού του πεζοπόρου τμήματος;

Οι Βουλευτές

**Δελής Γιάννης**

**Παπαναστάσης Νίκος**

**Παφίλης Θανάσης**